Kebangkitan dunia Arab pada mulanya membawa kejayaan besar kepada Ikhwan, namun pada 2013 menderita kebalikan yang teruk. Selepas enam dekad dengan status tidak sah, Ikhwanul Muslimun Mesir disahkan secara rasmi pada 2011 apabila rejim Hosni Mubarak digulingkan rakyat. Sebagai pertubuhan politik terkuat di negara itu, Ikhwan memenangi beberapa pilihan raya, termasuk pilihan raya presiden 2012 apabila calonnya Mohammed Mursi menjadi presiden Mesir pertama dipilih melalui demokrasi. Namun setahun kemudian pada Julai 2013, Mursi digulingkan pula oleh tentera. Selain Mursi, pemimpin gerakan Mohammed Badie turut ditahan. Pada 25 Disember 2013, kerajaan sementara Mesir mengisytiharkan Ikhwan sebagai pertubuhan pengganas selepas suatu serangan terhadap ibu pejabat polis di Mansoura. Bagaimanapun, pada hari yang sama, Ansar Bait al-Maqdis yang berpusat di Sinai mengaku bertanggungjawab terhadap pengeboman tersebut.